Áhrif skordýrabeitar á fræframleiðslu lúpínu á Íslandi – Ný grein í Agricultural and Forest Entomology Ertuyglulirfur að éta lúpínu . Svo virðist sem eldri lúpínubreiður séu veikari fyrir skordýrafaröldrum en ungar breiður sem enn eru í sókn . Faraldrarnir geti því stuðlað að því að annar gróður taki fyrr við af lúpínunni en ella væri . Ljósmynd : Brynja Hrafnkelsdóttir Ný rannsókn bendir til þess að beit skordýra hafi áhrif á fræframleiðslu í eldri lúpínubreiðum og geti því flýtt fyrir því að lúpínan gisni og aðrar plöntutegundir taki við . Um þetta er fjallað í grein sem birtist nýlega í vísindaritinu Agricultural and Forest Entomology . Greinin er hluti af doktorsverkefni Brynju Hrafnkelsdóttur , vistfræðings á rannsóknasviði Skógræktarinnar . Auk Brynju skrifa greinina tveir aðrir starfsmenn Mógilsár , rannsóknasviðs Skógræktarinnar , þau Edda S. Oddsdóttir og Halldór Sverrisson . Meðhöfundar þeirra að greininni eru Bjarni D. Sigurðsson , prófessor við Landbúnaðarháskóla Íslands , og Guðmundur Halldórsson , rannsóknarstjóri Landgræðslunnar . Viðfangsefni doktorsverkefnisins er ertuygla , aukin útbreiðsla hennar á Íslandi og skaðsemi á trjáplöntum og lúpínu . Í þessari grein er fjallað um hvaða áhrif skordýrabeit á lúpínu hefur á fræframleiðslu hennar . Lúpína var fyrst flutt til landsins til landgræðslu árið 1945 en hún virðist hafa verið laus við skordýrabeit fyrstu áratugina , eða til árisins 1991 þegar fyrsti faraldur lirfa af innlendu fiðrildategundinni ertuyglu var skráður á lúpínu á Íslandi . Síðan hefur faraldratíðni aukist mikið og fleiri innlendar fiðrildategundir bæst í hópinn . Þær sem eru mest áberandi eru ertuygla og mófeti en þó hefur faröldrum brandyglu og skógbursta líka fjölgað . Allar þessar tegundir geta valdið skaða á ungum skógarplöntum . Um sama leyti og skordýrafaraldrar byrjuðu í lúpínu fór útbreiðslusvæði ertuyglu að stækka og byrjaði hún að valda töluverðum skaða í nýskógrækt á Suðurlandi . Aðalmarkmið rannsóknarinnar var að svara spurningunni hvort þessi aukna skordýrabeit hefur áhrif á lúpínuna á Íslandi . Rannsóknin fór fram í tveimur lúpínubreiðum á mismunandi aldri og framvindustigi á ( a ) Hafnarmelum , þar sem lúpína er enn þétt í öflugum vexti og ( b ) Markarfljótsaurum , þar sem lúpína er byrjuð að gisna og vöxtur að hægjast . Sams konar tilraunareitir með mismunandi álagi skordýrabeitar á þriggja ára tímabili voru settir upp á rannsóknarsvæðunum tveimur . Helstu niðurstöður rannsóknarinnar voru að beit hafði martæk áhrif á fjölda fræberandi stöngla og þar með fræframleiðslu á í eldri lúpínubreiðunni en ekki þeirri yngri . Framvindustig lúpínunnar skiptir miklu máli um hversu mikil áhrif skordýrabeitarinnar verða . Aukin skordýrabeit á lúpínu á Íslandi gæti því haft áhrif á dreifingu lúpínu með því draga úr fræframleiðslu í eldri breiðum og flýta fyrir framvindu þar sem hún gefur nýjum plöntum tækifæri á að koma fyrr inn þegar lúpínan verður eldri og gisnari .